CELEX: 62014CN0361
Language: hr
Date: 2014-07-25 00:00:00
Title: Predmet C-361/14 P: Žalba koju je 25. srpnja 2014. podnijela Europska komisija protiv presude Općeg suda od (sedmo vijeće) donesene 13. svibnja 2014. u predmetu T-458/10 do T-467/10 i T-471/10: Peter McBride i drugi protiv Europske komisije

29.9.2014   
            
            
               HR
            
            
               Službeni list Europske unije
            
            
               C 339/14
            
         Žalba koju je 25. srpnja 2014. podnijela Europska komisija protiv presude Općeg suda od (sedmo vijeće) donesene 13. svibnja 2014. u predmetu T-458/10 do T-467/10 i T-471/10: Peter McBride i drugi protiv Europske komisije
   (Predmet C-361/14 P)
   2014/C 339/16
   Jezik postupka: engleski
   
      Stranke
   
   
      Žalitelj: Europska komisija (zastupnici: A. Bouquet, A. Szmytkowska, agenti, B. Doherty, barrister)
   
      Druge stranke u postupku: Peter McBride, Hugh McBride, Mullglen Ltd, Cathal Boyle, Thomas Flaherty, Ocean Trawlers Ltd, Patrick Fitzpatrick, Eamon McHugh, Eugene Hannigan, Larry Murphy i Brendan Gill
   
      Žalbeni zahtjev
   
   Žalitelj zahtijeva da Sud:
   
               —
            
            
               ukine presudu Općeg suda Europske unije (sedmo vijeće) od 13. svibnja 2014. u spojenim predmetima T-458/10 do T-467/10 i T-471/10 Peter McBride i dr./Europska komisija;
            
         
               —
            
            
               odbije tužbu za poništenje i, u svakom slučaju, prvi tužbeni razlog;
            
         
               —
            
            
               ili, podredno, da vrati predmet Općem sudu radi odlučivanja o tužbenim razlozima koji su pred njime izneseni a o kojima nije odlučio Sud Europske unije, i
            
         
               —
            
            
               naloži tužiteljima u prvom stupnju snošenje troškova žalbe i postupka pred Općim sudom.
            
         
      Žalbeni razlozi i glavni argumenti
   
   Komisija tvrdi da presudu protiv koje je uložena žalba treba ukinuti iz sljedećih razloga:
   
                
            
            
               Kao prvo, Opći sud je pogrešno protumačio i pogrešno primijenio članak 266. Ugovora o funkcioniranju Europske unije („UFEU” ili „Ugovor”) u vezi s člankom 263. UFEU-a i načelom djelotvornosti, načelom dodjele nadležnosti, načelom pravne sigurnosti, načelom kontinuiteta pravnog poretka, vremenskom primjenom prava, načelom legitimnih očekivanja i načelima koja uređuju vremenski slijed propisa/pravnih pravila, time što je poništio neke Komisijine odluke čija je svrha izvršavanje njezinih obveza koje ima na temelju presuda u spojenim predmetima T-218/03 do T-241/03, Boyle i. dr./Komisija i spojenim predmetima C-373/06 P, C-379/06 P i C-382/06 P, Flaherty i.dr./Komisija. U pobijanoj presudi je navedeno da je Komisija bila dužna poduzeti potrebne mjere za postupanje u skladu s tim presudama, ali da za to nije bila nadležna.
            
         
                
            
            
               Kao drugo, Opći sud nije propisno obrazložio njegovu presudu i nije odgovorio na ključni argument Komisije (kao i na pitanje dopuštenosti u jednom predmetu). Stoga je povrijedio članak 36. Statuta Suda i članak 81. Poslovnika Općeg Suda